**ՀԻՄՆԱՎՈՐՈՒՄ**

*«Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում լրացում կատարելու մասին* *օրենքի նախագծի ընդունման*

1. **Ընթացիկ իրավիճակը և իրավական ակտի ընդունման անհրաժեշտությունը**.

ՀՀ ներքին գործերի նախարարության (այսուհետ՝ ՆԳՆ) կազմավորմամբ ՀՀ ոստիկանության կողմից իրականացվող մի շարք՝ իրենց բնույթով քաղաքացիական ծառայությունների իրականացումը փոխանցվեցին ՆԳՆ-ին: Սկիզբ առած կառուցվածքային փոփոխությունների արդյունքում ՀՀ ոստիկանության փորձաքրեագիտական վարչությունը, որպես կառուցվածքային ստորաբաժանում ներառվեց ՆԳՆ կառուցվածքում և Հայաստանի Հանրապետության ներքին գործերի նախարարության կանոնադրությունը հաստատելու մասին ՀՀ վարչապետի 14.03.2023թ. 270-Լ որոշման համաձայն՝ հանդիսանում է ՆԳՆ հիմնական կառուցվածքային մասնագիտական ստորաբաժանում:

Ժամանակացույցի համաձայն նշված ստորաբաժանման ծառայողները նշանակվեցին ՆԳՆ քաղաքացիական ծառայության պաշտոններում: Նկատի ունենալով ոստիկանության ծառայողի, փրկարար ծառայողի և քաղաքացիական ծառայության պաշտոնների համար պաշտոնային դրույքաչափերի հաշվարկման գործակիցների զգալի տարբերությունը, ինչպես նաև քաղաքացիական ծառայողների դեպքում հավելումներ, լրավճարների բացակայությունը, «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» ՀՀ օրենքի 32-րդ հոդվածի 2.3-րդ մասի համաձայն՝ ներքին գործերի նախարարության քաղաքացիական ծառայության պաշտոնների անվանացանկի հաստատման օրվանից հետո՝ վեց ամսվա ընթացքում, ներքին գործերի նախարարության քաղաքացիական ծառայության պաշտոններում ոստիկանության ծառայողներին, փրկարար ծառայողներին նշանակելու դեպքում այդ ծառայողները պահպանում են իրենց աշխատավարձը (հիմնական աշխատավարձը, հավելումները, լրավճարները), եթե այն բարձր է քաղաքացիական ծառայության տվյալ պաշտոնի համար սահմանված աշխատավարձից:

##### Հայաստանի Հանրապետության քննչական կոմիտեի (այսուհետ՝ Կոմիտե) կողմից մշակվել է ՆԳՆ փորձաքրեագիտական վարչության հենքի վրա ՀՀ կառավարության կողմից հիմնադրման միջոցով «Հայաստանի Հանրապետության քննչական կոմիտեի փորձաքրեագիտական կենտրոն» պետական ոչ առևտրային կազմակերպություն ստեղծելու մասին կառավարության որոշման նախագիծ: «Հայաստանի Հանրապետության քննչական կոմիտեի փորձաքրեագիտական կենտրոն» պետական ոչ առևտրային կազմակերպությունը (այսուհետ՝ նաև ՊՈԱԿ) սկզբնական փուլում պահպանելու է ՆԳՆ փորձաքրեագիտական վարչության ներկայիս կառուցվածքը, այդ թվում՝ տարածքային ստորաբաժանումները: Նախատեսվում է, որ ՊՈԱԿ-ում աշխատելու են ՆԳՆ փորձաքրեագիտական վարչության աշխատակիցները, որոնց վրա ներկայումս տարածվում է «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքի 32-րդ հոդվածի 2.3-րդ մասով նախատեսված երաշխիքը:

Ներկայացվող նախագծինպատակը նշված երաշխիքից օգտվող անձանց կողմից ստեղծվելիք ՊՈԱԿ-ում աշխատանքը շարունակելու համար շահագրգռող պայմանների ձևավորումն է:

1. **Առաջարկվող կարգավորման բնույթը.**

Նախագծի համաձայն՝ «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքի 32-րդ հոդվածի2.3-րդ մասով նախատեսված կարգով քաղաքացիական ծառայության պաշտոնում նշանակված անձանց աշխատավարձը (հիմնական աշխատավարձը, հավելումները, լրավճարները) պահպանվում է նաև այն դեպքում, երբ վերջիններս աշխատանքի են նշանակվում Հայաստանի Հանրապետության քննչական կոմիտեի փորձաքրեագիտական կենտրոն պետական ոչ առևտրային կազմակերպությունում, եթե այն բարձր է Հայաստանի Հանրապետության քննչական կոմիտեի փորձաքրեագիտական կենտրոն պետական ոչ առևտրային կազմակերպությունում զբաղեցրած հաստիքի համար սահմանված աշխատավարձից:

**3․ Ակնկալվող արդյունքը.**

Ակնկալվում է, որ աշխատավարձի չափի պահպանման դեպքում ՆԳՆ փորձաքրեագիտական վարչության փորձագետներն իրենց մասնագիտական գործունեությունը կշարունակեն Հայաստանի Հանրապետության քննչական կոմիտեի փորձաքրեագիտական կենտրոն պետական ոչ առևտրային կազմակերպությունում, ինչը հնարավորություն կտա ստեղծվելիք ՊՈԱԿ-ը համալրել երկարամյա աշխատանքային փորձ ունեցող փորձագետներով:

**4. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Կոմիտեի կողմից:

**5. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունման կապակցությամբ Հայաստանի Հանրապետության պետական բյուջեի եկամտային և ծախսային մասերում փոփոխություններ չեն սպասվում:

**6. Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին.**

Այլ իրավական ակտերում փոփոխությունների և/կամ լրացումների անհրաժեշտությունը չի առաջանում:

**7. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

Նախագծի ընդունումը չի բխում ռազմավարական փաստաթղթերից:

**ՀՀ քննչական կոմիտե**